Եւ վերջապես՝ երրորդ քաղաքը, որտեղ կիրակի օրը ընտրություններ էին, Արտաշատն էր: Արտաշատի քաղաքապետի միակ թեկնածուն՝ վարչապետ Հովիկ Աբրահամյանի որդի Արգամ Աբրահամյանը, ըստ ԿԸՀ նախնական տվյալների, քաղաքապետ է դարձել 10 հազար 13 ձայնով: Ուշագրավ է, որ Արտաշատն ունի 21 հազար 13 ընտրող: Քվեարկությանը մասնակցել են 10 հազար 401-ը: Արգամ Աբրահամյանին «դեմ» է քվեարկել 116 ընտրող: Լրագրողների հետ զրույցում նա հայտարարել է, թե իր մեղքով չէր, որ ընտրություններն Արտաշատում մրցակցային չէին: Ինչպես տեղեկացրել էինք, ի սկզբանե այստեղ 3 թեկնածուներ էին առաջադրվել, բացի վարչապետի որդուց՝ նաեւ Հովհաննես Ղազարյանը՝ Գազի Հովոն, Աբրահամյան ընտանիքի երբեմնի ոխերիմ թշնամին, եւ Գարեգին Համբարձումյանը՝ ԱԺ ԲՀԿ-ական պատգամավոր Կարո Կարապետյանի՝ Յուվեցի Կարոյի հորաքրոջ որդին: Վերջին երկուսը, սակայն, ինքնաբացարկ հայտնեցին՝ Արգամ Աբրահամյանին թողնելով միայնակ: